Bautzen
Store norske leksikon,Geografi,Verdens geografi,Europa,Tysklands geografi
Bautzen er en by i det østlige Tyskland i delstaten Sachsen. Den ligger ved elven Spree i Oberlausitz, 50 kilometer øst for Dresden, og har 38 400 innbyggere (2019). Byen er det kulturelle senteret for sorberne, den slaviske folkegruppen i det østlige Tyskland. Bautzen har en mangesidig industri.
Videre er byen et romersk-katolsk bispesete. Domkirken (1220–1497) har fungert som felleskirke (Simultankirche) for protestanter og katolikker siden 1524. Bautzen har et vakkert rådhus og slottet Ortenburg. Byens mest berømte byggverk er pumpeverket Alte Wasserkunst (1558), som forsynte hele byen med vann fra Spree. Pumpeverket er i dag et teknisk museum. Teateret er tospråklig: Deutsch-sorbisches Volkstheater.Opprinnelig var Bautzen slavisk (Budyšin). Byen ble deretter tysk fra 1033, bøhmisk fra 1319 og saksisk fra 1635. Ved Bautzen seiret Napoleon over prøyssere og russere i 1813. Fra 1945–1990 var byen en straffeanstalt for politiske fanger i DDR. Les mer i Store norske leksikon Tysklands geografi